Буряад-монгол зурхай сентябриин 6-һаа 12 болотор\nНиигэм 6 sep 2021 225\n​Буряад-монгол зурхай сентябриин 6-һаа 12 болотор\nСентябриин 6, гарагай 2, буряад-монгол литээр 29.\nДашиниматай (Үлзытэ) үдэр – амгалан жаргалантай, абишиг (Ваан) хайрлахада, һайтар байгуулхада (рамнай үргэхэ), бурханай тахилга хэхэдэ, эм найруулхада, эмнэлгэ эхилхэдэ, угаалга хүүлэхэдэ, хурим түрэ наадахада, аралжаа наймаа ябуулхада, арьбажуулха үйлэнүүдтэ, малгайн, гуталай, хубсаһанай хэшэг даллага абахада, гахай, хонин, туулай жэлтэй хүнүүдтэ хии мориёо хиидхэхэдэ һайн үдэр.\nҮһэеэ абхуулхада – һүнэһэн зайлаха.\nСентябриин 7, гарагай 3, буряад-монгол литээр 30.\nХудалдаа наймаа ябуулхада, олзын хэрэг эрхилхэдэ, хүрэнгэ оруулхада, үрэһэ тарихада, мүнгэ урьһалхада, амар амгаланай, баялигай хэшэг даллага абахада, луу, бишэн жэлтэй хүнүүдтэ хии мориёо хиидхэхэдэ һайн үдэр.\nШэнэ гэр барихада, шорой шулуугаар барилгын ажал хэхэдэ, айлшадые урихада, шэнэ шухала хэрэг эхилхэдэ таарамжагүй.\nҮһэеэ абхуулхада – хэрүүл аманда.\nСентябриин 8, гарагай 4, буряад-монгол литээр шэнын 2 (1 таһараа).\nМориной хэшэг даллага абахада һайн үдэр.\nЭхилһэн хэрэгүүд буруу тээшээ хадуурха. Энэ үдэр “морин үхэхэ, эмээл хухарха” ушарһаа харгыда гарахада муу, илангаяа зүүн зүг руу.\nҮһэеэ абхуулхада – үбшэндэ болон хэрүүл аманда.\nСентябриин 9, гарагай 5, буряад-монгол литээр 3.\nДашиниматай үдэр – амгалан жаргалантай, абишиг (Ваан) хайрлахада, һайтар байгуулхада (рамнай үргэхэ), бурханай тахилга хэхэдэ, тахяа, үхэр, могой жэлтэй хүнүүдтэ хии мориёо хиидхэхэдэ һайн, һанаһан хэрэгүүд бүтэхэ; хүүгэдэй хэшэг даллага абахада һайн үдэр, гэбэшье, хүүгэдэй ажабайдалай ехэ хэрэгүүдые эрхилхэгүй, гэрһээ холо ябуулхагүй.\nСентябриин 10, гарагай 6, буряад-монгол литээр 4.\nГээлтэ хороолтын энэ үдэр хулгай дээрмэ, уй гашуудал ушаржа болохо. Иимэ ушарһаа шухала хэрэгүүдые эхилэлтэгүй. Тиигэбэшье амгалан тайбанай, хониной хэшэг даллага абахада һайн үдэр.\nҮһэеэ абхуулхада – нюур шарай һайжарха.\nСентябриин 11, гарагай 7, буряад-монгол литээр 5.\nЭнэ үдэр хулгай дээрмэ, уй гашуудал ушаржа болохо, илангаяа аха дүүнэрээ суглуулжа (найрлажа) болохогүй. Иимэ ушарһаа шухала хэрэгүүдые эхилэлтэгүй. Тиигэбэшье амгалан тайбанай, илангаяа таряанай даллага абахада, бар, морин, нохой жэлтэй хүнүүдтэ хии мориёо хиидхэхэдэ һайн үдэр.\nСентябриин 12, гарагай 1, буряад-монгол литээр 6.\nЭхилһэн хэрэгүүдээ дүүргэхэдэ, хии мориёо хиидхүүлхэдэ, эдеэнэй, баялигай, малай хэшэг даллага абахада һайн үдэр. Шорой шулуугаар барилгын ажал хэхэдэ, гэрэй һуури татахада, гэр бараа заһабарилхада муу үдэр.\nХаргыда гарахада, зүүн зүг руу муу, бусад зүг руу гэмгүй. Луу жэлтэнэй урагшатай, һайн үдэр.